#JongStemme: Afrikaner, jy is op jou eie!Deur Joost Strydom Sosiale en konvensionele media gons die afgelope tyd oor president Cyril Ramaphosa. Die meeste daarvan is baie op dieselfde trant, baie pro of baie teen. Afrikaners, en ander met diverse politieke oortuigings kap mekaar heen en weer oor die baie eenvoudige verskil: Het Ramaphosa jou en my beste belange op die hart? Die reg tot keuse Joost Strydom Sulke argumente word meestal baie lelik waar daar oor en weer beledigings vlieg, meestal beskuldigings van rassisme of onnoselheid, na gelang van watter kant van die argument jy verdedig. Die argument word juis so verskriklik lelik omdat hierdie twee wêrelduitkyke blykbaar in der ewigheid onversoenbaar sal bly. Jy kan ŉ persoon nie dwing om iemand te vertrou omdat jy dink dat hy hom behoort te vertrou nie, en jy kan ook nie ŉ persoon dwing om iemand te wantrou omdat jy die persoon wantrou nie. Soos met alles is dit ŉ persoonlike keuse. Te midde van hierdie frustrasie van ander mense wat nie jou standpunt kan of wil verstaan nie, moet ons ondersoek instel. Vra ons die regte vrae? Sommige vertrou vas op Ramaphosa se leiding, ander glo internasionale magte soos die Trump-regering gaan ons almal red. Die vraag staan egter, in wie se hande plaas ons ons heil? Sien, dit is nie die eerste keer dat hierdie identiese lyn van argumente in Suid-Afrika gevoer word nie. Sommige het geweier om hul vertroue in HF Verwoerd te plaas en nog verder terug het sommige geweier om hul vertroue in Jan Smuts te plaas. Een groepering het die republieke verraai deur Engeland se kant tydens die Anglo-Boereoorlog te kies en enkele jare later is diegene wat antagonisties teen Engeland was, landverraaiers genoem. So loop die geskiedenis terug tot by die baie interessante reeks gebeure rondom die Groot Trek. Mense het eenvoudig besluit dat hulle nie diegene vertrou wat oor hulle aangestel is nie, nie hou van die beleid nie en dat hulle nie aan ŉ regering wat hulle nie verteenwoordig nie, belasting moet betaal – en daarom nie verder gehoor aan hulle gee nie. Ons mag ons eie kant kies Ek sal my eie politieke oortuigings uit hierdie artikel laat, behalwe om die volgende te sê: Afrikaners het die volste reg om ons eie kant te kies en behoort dit heelhartig te doen. Dit maak nie saak wat iemand se persoonlike oortuigings is nie: vir die regerende party om mense die reg te ontsê om behoeftiges te help sonder die staat as middelman en rentmeester, is absurd en ŉ blatant kommunistiese beleid. Ek is nie gemaklik daarmee nie, en sal nooit wees nie. Ek is ook ongemaklik met verskeie beleide en magsvergrype die afgelope tyd wat, onder meer, Ramaphosa se uitsprake oor grondonteiening en sy onderskeid tussen “white people” en “our people” insluit. Die verskil tussen ŉ oortuigingsverskil, soos aan die begin beskryf en die miskenning van my regte en vryheid, is die mag wat een persoon het om sy kant van die meningsverskil op my af te dwing al dan nie. Dit lei tot ŉ ernstige probleem, gegewe dat die president van Suid-Afrika ŉ hele arsenaal moontlikhede het om my van my eiendom, lewe en meer te ontsê. Etiese Afrikanerskap Die ANC se pleidooi onder die vorige regering was dat hulle wou vry wees, en nie deur die NP-staat voorgesê wou word oor kwessies soos vryheid van beweging, taal, ensovoorts nie. Vryheid is vir my egter tweeledig: dit is om nie deur ŉ ander oorheers te word nie, maar ook om nie ŉ ander dwangmatig te oorheers nie. Daar is ŉ alternatiewe keuse. Orania is hiervan ŉ baie positiewe voorbeeld. Dit is die tuiste van groeiende selfstandigheid, dit is die alternatief, dit is ŉ gemeenskap met ŉ bevolking wat jaarliks met 10% groei en ŉ ekonomie wat tussen 10 % – 15 % jaarliks groei, dit is ŉ tuiste vir Christen-Afrikaners en nog veel meer. Wat dit egter nie is nie, is ŉ vergryping van mag en die afdwing daarvan op ander. Ons sê nie voor nie, ons dwing niemand om soos ons te dink nie, ons misbruik nie eens ander vir hul arbeid nie. Ons stel bloot, met genade van Bo, ŉ alternatief. Afrikaners wat ŉ realiteit skep waar ons ons eie kant wil en mag kies, want: Afrikaner, jy is op jou eie! #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en advies met jou loopbaan!